  Виталий Пронин Дэри ёросысь Ягул культура юртэ 25-тӥ мартэ, культура удысын ужасьёслэн нуналазы, трос калык люкаськылӥз - отын эшъяськон ӝыт ортчиз. Ягулысь «Ягдор» калык ансамбль но Ижысь поръёслэн «Ош пеледыш» ансамбльзы гуртоослы бадӟым концерт возьматӥзы.«Ягдор» коллективен кивалтӥсь Валентина Максимова ансамбльлэн азинсконъёсыз сярысь мадиз: со туэ Д.Зеленинлы сӥзем калыккуспо фестивальын лауреат луиз. Кырӟаны-вераны быгатэмзэ возьматыны шуд усиз Санкт-Петербургын но Пермь улосысь Кудымкар городын ортчем фестивальёсын.«Ижевск Мари» пор огазеяськонэн кивалтӥсь Николай Ямаков азьланяз но тазьы ик тупаса но капчи мылкыдын улыны мылкыд сётӥз.«Ош пеледыш» пор ансамблен кивалтэ Ольга Горбунова. Соос кытчы гинэ уг вуо! Удмуртилэн палэназ ӵемысь потало. Кылем гужем сяськалы сӥзем ужрадэ Йошкар- Олае вуылӥзы. Татарстанын улӥсь поръёс доры Семык празднике но соослы пыриськыны шуд усиз, удмуртъёслэн Герберазы но кырӟазы-веразы, озьы ик Киров улосын ортчем «Вятский лапоть» ужрадэ вуылӥзы. Ольга Михайловна «Ижевск Мари» пор огазеяськонлэсь кивалтӥсьсэ Николай Ямаковез ӟечкылаз. Туэ Николай Ивановичлы «Удмурт Республикаысь культура удысысь дано ужась» ним сётӥзы.Ӝыт шуныт но пайдаё ортчиз. Концерт бырем бере пор но удмурт артистъёс кема шулдыръяськизы на, ог-огенызы матысьгес тодматскизы.Эшъяськон ӝыт кусыпъёсмес эшшо но юнгес кариз. Ми табере «ягдоръёсын» люкиськонтэмесь эшъёс луимы. Тау соослэн шуныт пумитаны быгатэмзылы.Николай Ямаков  